**Zapisnik**

**sastanka Vijeća povjerenika za kvalitetu
održanog u utorak 12. listopada 2021. u 12 sati u Vijećnici**

**Prisutni**: prof. dr. sc. Ivana Vidović Bolt, prof. dr. sc. Nevena Škrbić Alempijević, izv. prof. dr. sc. Anton Vukelić, doc. dr. sc. Ana Pavlović, doc. dr. sc. Diana Tomić, izv. prof. dr. sc. Svjetlan Lacko Vidulić, izv. prof. dr. sc. Orsolya Žagar Szentesi, doc. dr. sc. Helena Stublić, dr. sc. Petra Matović, doc. dr. sc. Kristina Grgić, doc. dr. sc. Tanja Kuštović, doc. dr. sc. Barbara Kušević, doc. dr. sc. Marko Šarić, doc. dr. sc. Tanja Trška, izv. prof. dr. sc. Nina Pavlin Bernardić, doc. dr. sc. Maja Zovko, doc. dr. sc. Nada Filipin, izv. prof. dr. sc. Petar Vuković, prof. dr. sc. Mirjana Šagud, dr. sc. Mirjana Šnjarić, v. pred., Vesna Alikalfić

**Odsutni**: izv. prof. dr. sc. Dolores Grmača, doc. dr. sc. Tihana Klepač, doc. dr. sc. Sanja Lončar, Ljudevit Fran Ježić, doc. dr. sc. Ivan Andrijanić, Josip Ralašić, asist., doc. dr. sc. Ana Vasung, izv. prof. dr. sc. Mate Kapović, dr. sc. Ana Grgić, lekt., Mirela Dakić, Melani Škrobar, Filip Kučeković, Sanja Bahun Golub

**Dnevni red:**

1. Verifikacija zapisnika sjednice POK-a od 4. rujna 2021.
2. Anketa za brucoše u ak. godini 2021/2022.
3. Anketa za studente (provedba na 2. i 3. godini dodiplomskog, 1. i 2. diplomskog studija)
4. Prijedlozi i provedba postupaka unapređenja kvalitete
5. Informacije o reakreditaciji
6. Naknadne izmjene izvedbenog plana za akademsku godinu 2021/2022. (molbe na Omegi)
7. Molbe za angažiranje demonstratora u nastavi u 2021/2022.
8. Imenovanje novih članova Vijeća povjerenika i Povjerenstva za osiguravanje kvalitete
9. Revizija Obrasca 7 za opis izmjena i dopuna studijskog programa (obrasci za nove izborne kolegije)
10. Razno

Predsjednik Povjerenstva prof. dr. sc. Anton Vukelić otvorio je sjednicu i predstavio dnevni red. Na dnevni red nije bilo primjedbi te je usvojen.

**Ad. 1.** Verifikacija zapisnika sjednice POK-a od 4. rujna 2021.

Na zapisnik sjednice održane 4. rujna 2021. nije bilo primjedbi te je zapisnik prihvaćen.

**Ad. 2.** Anketa za brucoše u ak. godini 2021/2022.

Predsjednik Povjerenstva prof. dr. sc. Vukelić pokazao je primjer ankete za brucoše koja je provedena prije dvije godine i kojom se prikupljaju podaci o studentma i o njihovim afinitetima vezano uz odabrani i željeni studij, a ovogodišnji će se rezultati usporediti s onima od prije dvije godine. Na ovu anketu je odaziv odličan jer se provodi za vrijeme Orijentacijskog tjedna kada su svi brucoši okupljeni u dvoranama na Fakultetu. Za razliku od toga, ankete među studentima viših godina tradicionalno imaju vrlo mali odaziv, osim ako se anketiranje obavlja na nastavi, uživo metodom papir-olovka. Zato je zaključak da bi to bio dobar način provođenja i ove ankete, čak i kada je ona online, i to tako da se na nastavi odvoji malo vremena te da prisutni studenti ispune anketu, što mogu i putem mobitela. Rezultati prošle ankete dostupni su preko Omege pa ih odsječki povjerenici mogu prezentirati na svojim odsjecima.

**Ad. 3.** Anketa za studente (provedba na 2. i 3. godini dodiplomskog, 1. i 2. diplomskog studija)

Ova online anketa izrađena je na Odsjeku za psihologiju i prof. dr. sc. Vukelić prezentirao je još nedovršenu anketu odsječkim povjerenicima. Izložio je plan anketiranja prema kojemu će odsječki povjerenici diseminirati link na anketu nastavnicima koji drže po barem jedan obavezni kolegij na svakoj godini, čime bi se trebala obuhvatiti većina studenata. U raspravi koja se razvila među nekolicinom povjerenika uglavnom su pojašnjene nedoumice oko broja kolegija na kojima je potrebno provesti anketu, oko situacija kada nema obaveznih kolegija te oko termina provođenja ankete. Prof. dr. sc. Vukelić dodatno je pojasnio da je ideja s ovom anketom obuhvatiti što širu populaciju studenta i dovoljan broj, što će se sigurno postići zbog dvopredmetnih studija, te da je sasvim jasno da se neće moći obuhvatiti u jednakoj mjeri studenti svih studija, ali da svaki odsjek treba procijeniti na kojim će kolegijima to postići. Uredu za kvalitetu povjerenici će javiti kolegije i nastavnike na kojima će provesti anketu kako bi se mogla obaviti adekvatna obrada i analiza rezultata. Pojedini su povjerenici uočili da nedostaju neki odabiri studija, npr. jednopredmetna povijest umjetnosti, ili opcija za studente koji na FF studiraju samo jedan dio dvopredmetnog studija, pa će se anketa doraditi prema tim primjedbama.

**Ad. 4.** Prijedlozi i provedba postupaka unapređenja kvalitete

Predsjednik Povjerenstva prof. dr. sc. Vukelić prikazao je Priručnik za kvalitetu, iako dokument još nije dovršen, u kojemu se popisuju i opisuju aktivnosti i procedure koje se trebaju provoditi na Fakultetu. Dio aktivnosti se već provodi, a dio će se tek trebati uspostaviti i pokrenuti, a pratit će ih ili odrađivati Vijeće povjerenika, uz potporu Ureda za kvalitetu. U skladu s tim, prof. dr. sc. Vukelić prikazao je prijedlog prioritetnih aktivnosti kojima bi se povjerenici na odsjecima trebali baviti, a tako će se ujedno doći i do podataka koje će biti potrebno prezentirati tijekom reakreditacije. Na pitanje doc. dr. sc. Tanje Trške što se konkretno od povjerenika očekuje, prof. dr. sc. Vukelić istaknuo je da se radi o kontinuiranim aktivnostima i periodičnom izvještavanju. Doc. dr. sc. Diana Tomić smatra da trenutno nismo pripremljeni za raspravu o ovim temama te da su neki odsjeci znatno potkapacitirani u broju zaposlenih. Dodatno je i doc. dr. sc. Helena Stublić istaknula da su nastavnici (a posebno povjerenici) već iznimno administrativno opterećeni, pogotovo na velikim odsjecima i onima koji izvode puno studija. Prodekanica prof. dr. sc. Ivana Vidović Bolt podsjetila je da svi materijali koji bi se pripremili za predstojeću reakreditaciju trebaju proći Fakultetsko vijeće te da se ove teme mogu pripremiti tek za sljedeću reakreditaciju. Prodekanica prof. dr. sc. Nevena Škrbić Alempijević istaknula je da su prezentirane teme ugodno iznenađenje prema dosadašnjem poslu Povjerenstva za osiguravanje kvalitete koji je bio uglavnom tehničke naravi. Podržava ideju rasprave o tim temama i određivanje prioriteta, ali svakako ističe da je nužno analizirati dobivene podatke i interpretirati rezultate, čime bi se ovo Vijeće i trebalo baviti. Doc. dr. sc. Tomić predložila je da se održi tematska sjednica Vijeća nakon što povjerenici prouče predložene teme, a prof. dr. sc. Vukelić napomenuo je da će se time svakako baviti sljedeći sastav Vijeća i Povjerenstva.

**Ad. 5.** Informacije o reakreditaciji

Prof. dr. sc. Vukelić ukratko je opisao postupke oko reakreditacije važne za ovo Vijeće te načelni hodogram, kao i materijale koji su u pripremi, a prodekanica prof. dr. sc. Škrbić Alempijević napomenula je da će reakreditacijsko izaslanstvo vjerojatno tražiti susret s predstavnicima sustava kvalitete o čemu će još nakandno biti upućene detaljnije informacije.

**Ad. 6.** Naknadne izmjene izvedbenog plana za akademsku godinu 2021/2022. (41 molba na Omegi)

Predsjednik Povjerenstva prof. dr. sc. Vukelić prikazao je sažetak izmjena s pojedinih odsjeka.

Većinom su odsjeci tražili promjene nositelja i/ili izvođača na obaveznim i izbornim kolegijima, a prilikom naknadnog angažmana vanjskih suradnika, potrebno je u obrazloženju navesti kako je riješeno financiranje. Povjerenici s odsjeka koji su imali takve izmjene odmah su pojasnili te detalje.

Promjenu nositelja i/ili izvođača zatražili su:

Odsjek za anglistiku

Odsjek za anglistiku - skandinavistika

Odsjek za arheologiju

Odsjek za hungarologiju, turkologiju i judaistiku

Odsjek za informacijske i komunikacijske znanosti

Odsjek za klasičnu filologiju

Odsjek za komparativnu

Odsjek za kroatistiku

Odsjek za pedagogiju

Odsjek za povijest

Odsjek za psihologiju

Odsjek za romanistiku - francuski

Odsjek za romanistiku - rumunjski

Sljedeći su odsjeci tražili zamrzavanje kolegija:

Odsjek za germanistiku

Odsjek za psihologiju

Odsjek za romanistiku - francuski

Odsjek za hungarologiju, turkologiju i judaistiku zatražio je ispravak satnice za tri kolegija budući da to nije odrađeno ranije, zbog nejasnoća u postupku izmjena.

Sve su molbe prihvaćene i proslijedit će se na usvajanje Fakultetskom vijeću.

Odsjek za povijest je zatražio izmjenu preduvjeta za kolegije na kojima su se u tom trenutku provodili upisi te je nastava već počela, kako su upozorile doc. dr. sc. Trška i doc. dr. sc. Tomić te je odsjek upućen da tu izmjenu provede sljedeće godine kao redovnu izmjenu.

**Ad. 7.** Molbe za angažiranje demonstratora u nastavi u 2021/2022. (materijali na Omegi)

Zaprimljene su molbe za angažiranje ukupno 41 demonstratora u nastavi u zimskom semestru 2021./2022. (u materijalima na Omegi), od čega je jedan, na Odsjeku za indologiju i dalekoistočne studije financiran iz sredstava odsjeka, a ostali iz zajedničkih sredstava Fakulteta.

Prijedlozi se prihvaćaju i upućuju na odlučivanje dekanskom kolegiju.

**Ad. 8.** Imenovanje novih članova Vijeća povjerenika i Povjerenstva za osiguravanje kvalitete

Odsjek za klasičnu filologiju i Odsjek za psihologiju imenovali su nove povjerenike za kvalitetu, pa se u skaldu s tim mijenjaju i članovi Vijeća povjerenika te Povjerenstva za kvalitetu: razrješuje se doc. dr. sc. Petra Matović dužnosti članice Vijeća povjerenika za kvalitetu i dužnosti zamjenske članice u Povjerenstvu za kvalitetu te se prof. dr. sc. Neven Jovanović imenuje članom Vijeća povjerenika za kvalitetu kao predstavnik Odsjeka za klasičnu filologiju i kao novi zamjenski član u Povjerenstvu za kvalitetu; razrješuje se prof. dr. sc. Damir Ljubotina dužnosti člana Vijeća povjerenika za kvalitetu te se izv. prof. dr. sc. Nina Pavlin Bernardić imenuje članicom Vijeća povjerenika za kvalitetu kao predstavnica Odsjeka za psihologiju.

Mandat zamjenskih članova traje do isteka mandatnog razdoblja ovog sastava Vijeća i Povjerenstva, a to je u prosincu ove godine, napomenuo je prof. dr. sc. Vukelić. Prodekanica za programe sazvat će novo sazivno Vijeće povjerenika na kojemu će se sastaviti članstvo za novo mandatno razdoblje te će se imenovanje uputiti na Fakultetsko vijeće u prosincu. Neovisno od toga održat će se sjednica Vijeća povjerenika u prosincu.

Imenovanja novih članova upućena su na Fakultetsko vijeće.

**Ad. 9.** Revizija Obrasca 7 za opis izmjena i dopuna studijskog programa (obrasci za nove izborne kolegije)

Iz rektorata je upućena obavijest o reviziji obrasca za izmjene studijskih programa pa imamo mogućnost utjecati na izgled obrasca jer nam trenutni obrazac ne odgovara. Postoji mogućnost da se obrasci generiraju iz sustava Obeliks.

**Ad. 10.** Razno

Postavilo se pitanje o mogućnosti da stručni suradnici, a ne samo osobe u nastavnom i znanstveno-nastavnom zvanju budu članovi Povjerenstva i Vijeća povjerenika, odnosno da se takvo pravilo izmijeni u Pravilniku na što je prof. dr. sc. Vukelić pojasnio da se uskoro očekuje revizija Pravilnika pa da tada i ovo pitanje može biti razmatrano.

Izv. prof. dr. sc. Anton Vukelić

Predsjednik Povjerenstva

Zapisnik sastavila:

Ivana Sudarević